กนง.มีมติเอกฉันท์คงดอกเบี้ย1.5% ลดจีดีพีเหลือโต 3.1%
กนง.มีมติเอกฉันท์คงดอกเบี้ยที่ 1.5% ยันต้องเก็บกระสุนไว้รับมือการเปลี่ยนแปลงนโยบายการเงินตลาดโลก พร้อมลดจีดีพีปีนี้เหลือโต 3.1%
23 มี.ค. 2559

กนง.มีมติเอกฉันท์คงดอกเบี้ยที่ 1.5% ยันต้องเก็บกระสุนไว้รับมือการเปลี่ยนแปลงนโยบายการเงินตลาดโลก พร้อมลดจีดีพีปีนี้เหลือโต 3.1% 
นายจาตุรงค์ จันทรังษ์ ผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.) ในฐานะเลขานุการคณะกรรมการนโยบายการเงิน(กนง.) เปิดเผยว่า ที่ประชุมกนง.วันนี้มีมติเอกฉันท์ ให้คงอัตราดอกเบี้ยนโยบายไว้ที่ 1.50% ต่อปี โดยให้มีผลทันที เนื่องจากเห็นว่าระดับอัตราดอกเบี้ยในปัจจุบันผ่อนปรนอยู่แล้ว บวกกับจำเป็นต้องเก็บกระสุนหรือต้องเก็บรักษาขีดความสามารถในการดำเนินนโยบายการเงิน(Policy Space) ไว้รับมือการเปลี่ยนแปลงของเศรษฐกิจโลกและนโยบายการเงินของประเทศเศรษฐกิจขนาดใหญ่ที่อาจจะเปลี่ยนแปลงในระยะต่อไป
"รอบนี้กนง.ประเมินว่าเศรษฐกิจมีแนวโน้มขยายตัวได้ต่ำกว่าคาดไว้เดิม โดยคาดว่าปีนี้อัตราการเติบโตทางเศรษฐกิจหรือจีดีพีน่าจะโต 3.1% ลดลงจากเดิมที่ 3.5% เพราะการส่งออกหดตัวมากกว่าที่คาด จากเดิมคาดว่าจะโต 0% น่าจะติดลบที่ 2% ส่วนค่าเงินบาทที่แข็งค่าในบางช่วงนั้น กนง.มองว่าจะไม่ใช้นโยบายดอกเบี้ยดูแลค่าเงิน แต่พร้อมใช้มาตรการปกติดูแลค่าเงินได้อยู่แล้ว"นายจาตุรงค์กล่าว
นายจาตุรงค์ กล่าวว่า ส่วนมาตรการกระเศรษฐกิจภาครัฐที่กำลังจะออกมาใช่วงสงกรานต์นี้ ยังไม่ได้รวมในจีดีพีรอบนี้ แต่คาดว่าจะช่วยพยุงเศรษฐกิจได้ระดับหนึ่ง แต่คงชดเชยการส่งออกที่หดตัวลงไม่ได้
ทั้งนี้ กนง.รอบนี้คาดการณ์จีดีพีปีนี้ลดลงเหลือ 3.1% จาก 3.5% ภายใต้เงินเฟ้อทั่วไปที่ 0.6% ลดลงจากเดิมที่ 0.8% และเงินเฟ้อพื้นฐานที่ 0.8% ลดลงเล็กน้อยจากครั้งก่อนที่ 0.9%ส่วนปี 2560 คาดว่าจีดีพีจะโตที่ 3.3% ภายใต้เงินเฟ้อทั่วไปที่ 2.2% และเงินเฟ้อพื้นฐานที่ 1.1%